Tsela ya Mochudi-Malotwane e a baakanngwa
Tsela ya Mochudi-Malotwana e e nang le dingwaga e le mo seemong se se neng se tshwenya badirisi e simolotse go baakanngwa. E rile a bua mo potsolotsong le BOPA moeteledipele wa lephata la ditsela mo Mochudi, Rre Lapologang Thebe o tlhalositse fa ba simolotse go baakanya tsela eo kgwedi e e fetileng. Rre Thebe a re dingwaga tsotlhe e sale goromente yo motona a tsaya dingwe tsa ditsela mo dikhanseleng ba ntse ba sena madi le ditsompelo tsa go busetsa tsela ya Mochudi-Malotwana mo seemong. Le fa go ntse jalo a re lephata le na le lenaneo la go thiba dikhuti tse di mo tseleng eo tsotlhe. A re go le pele ba ne ba thapa rakonteraka yo o neng a dira ditekeletso tsa methale e e tlhabolotsweng ya go thiba dikhuti tsa tsela eo. O tlhalositse fa ba ne ba lepa seemo mme ba dumalana go dirisa mofuta o gompieno e leng one ba remeletseng mo go one fa e sale ba simolola go baakanya tsela eo. Rre Thebe o kaile fa tsela eo ya dikhilomithara tse di lesome e tlaa bitiiwa dikhilomithara tse thataro fa tse nne go tlaa dirwa tsela e ntsha, a re ba itemogetse fa bontlha bongwe bo senyegile e bile bo tlhokana le go dirwa sesha. O tsweletse ka go tlhalosa fa ba tswa kgakala ba utlwa selelo sa badirisi ba tsela eo. A re segolo thata ba tlhaloganya fa tsela eo e ne e ka tsenya matshelo a badirisi mo diphatseng, a tlatsa ka go re ntswa e ne e senyegile thata e ne e sena matshwao a tsela a a supang fa e na le dikhuti tse dintsi. “Re itse thata ka selelo sa badirisi ba tsela segolo thata bagwebi ba dipalamo tsa setshaba ba ba neng ba setse ba sa batle go gorosa setshaba kwa Malotwana, ke ka moo gompieno re tsibogetseng go busetsa tsela ya Mochudi-Malotwane mo seemong se se babalesegileng,” Rre Thebe a tlhalosa. A re tsholofelo ke gore tiro ya go baakanya tsela eo e wele ka Phukwi e bile e tsentswe le matshwao a a neng a seyo. O ne gape a tlhalosa fa ba na le lenaneo la go duela setshaba fa dikoloi tsa bone di sentswe ke tsela mme a re setshaba ga se tlhaloganye thata ka tsamaiso ya teng, ba itlhaganelela go kwalela mokwaledi wa lephata. “Se se diragalang ke gore re bereka le sepodisi le lephata la dipalamo, fa motho a bolela fa tsela e sentse koloi ya gagwe, re le lephata re ikgolagaya le sepodisi gammogo le lephata la ipabalelo tseleng ba ba dirang ditlhotlhomiso le diteko go netefatsa fa ka nnete tsela e le yone e sentseng koloi. Morago re dire thulaganyo ya go duela ditshenyegelo gone mo Mochudi. Mo go tse dingwe, Rre Thebe o kaile fa ba ikaelela go thapa boradikonteraka go tlhokomela ditsela tsa Kgatleng di tshwana le tsa dinoka ka go kgaola ditlhare, go sela matlakala go tlhomamisa fa ditsela tseo di tsamaega. O ne a tlatsa ka go re ba na le lenaneo la go baakanya ditsela mme ba palelwa ke go le diragatsa ka mabaka a letlhoko la madi le ditlamelo le tshwana dikoloi le didirisiwa tse dingwe. A re dinako tse dingwe ba tswa mo lenaneong la go baakanya ditsela ka ba kgona go patelesega go tlogela e ba e dirang go ya go baakanya e nngwe. Rre Thebe a re o lebogela tirisano mmogo ya VDC ya motse wa Malotwane le khansele a re e thusitse lephata la gagwe ka babereki ba le lesome le bongwe ba ipelegeng. A re o lebogela gape le mokhanselara wa kgaolo Rre Thabo Komane le modulasetilo wa khansele, Rre Mpho Morolong ba ba neng ba setse ba itlamile go tla ka methale ya go batla madi a go baakanya tsela ya Mochudi-Malotwane. BOKHUTLO